钦定古今图书集成/明伦汇编/氏族典/第404卷 > 《廖用贤尚友录》 > 褚翜
## 钦定古今图书集成/明伦汇编/氏族典/第404卷 > 《廖用贤尚友录》 > 褚翜

按《晋书褚翜传》：“翜字谋远，太傅裒之从父兄也。父𬱟，
少知名，早卒。翜以才艺桢干称。袭爵关内侯，补冠军
参军。荀组举翜为吏部郎，不应召，遂东过江。元帝为
晋王，以翜为散骑郎，转太子中庶子。成帝初，为左卫
将军。苏峻之役，以翜为侍中，典征讨军事。既而王师
败绩，司徒王导谓翜曰：‘至尊当御正殿，君可启令速
出’。”翜即入上阁，躬自抱帝登太极前殿，导升御床，翜
及锺雅、刘超侍立左右。时百官奔散，殿省萧然。峻兵
既入，叱翜令下，翜正立不动，呵之曰：“苏冠军来觐至
尊，军人岂得侵逼！”由是兵士不敢上殿。贼平，封长平
县伯，迁丹阳尹，甚有惠政。徙五兵尚书，迁尚书右仆
射，转左，加散骑常侍。咸康七年卒，赠卫将军，谥穆。子
希嗣，官至豫章太守。